2004D0585 — DA — 22.06.2007 — 001.001

Dette dokument er et dokumentationsredskab, og institutionerne påtager sig intet ansvar herfor

►B RÅDETS AFGØRELSE af 19. juli 2004 om oprettelse af regionale rådgivende råd som led i den fælles fiskeripolitik (2004/585/EF) (EFT L 256, 3.8.2004, p.17)

Ændret ved:









▼B

RÅDETS AFGØRELSE

af 19. juli 2004

om oprettelse af regionale rådgivende råd som led i den fælles fiskeripolitik

(2004/585/EF)







RÅDET FOR DEN EUROPÆISKE UNION HAR — under henvisning til traktaten om oprettelse af Det Europæiske Fællesskab, særlig artikel 37, under henvisning til forslag fra Kommissionen, under henvisning til udtalelse fra Europa-Parlamentet ( 1 ), under henvisning til udtalelse fra Det Europæiske Økonomiske og Sociale Udvalg ( 2 ), og ud fra følgende betragtninger: (1) I Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik ( 3 ), særlig artikel 31 og 32, fastsættes det, at berørte parter skal inddrages i den fælles fiskeripolitik på en ny måde gennem oprettelse af regionale rådgivende råd. (2) For at der skal være konsekvens i oprettelsen af regionale rådgivende råd, skal sådanne råd svare til forvaltningsenheder, der er baseret på biologiske kriterier, og der må af hensyn til en relevant rådgivning og af praktiske grunde kun oprettes et begrænset antal. (3) De regionale rådgivende råd ledes af berørte organisationer, og de bør derfor afpasse deres struktur efter de specifikke karakteristika for de berørte fiskerier og regioner. Alligevel er der behov for generelle rammer for oprettelsen af regionale rådgivende råd. (4) Af hensyn til effektiviteten bør de regionale rådgivende råd begrænses til en vis størrelse, men det bør samtidig sikres, at rådene repræsenterer alle de interesser, der berøres af den fælles fiskeripolitik, idet dog fiskeriinteresserne skal have forrang på grund af den indvirkning, som forvaltningsafgørelser og -politikker har på dem. (5) For at sikre en konsekvent linje i spørgsmål, som er af fælles interesse for mere end ét regionalt rådgivende råd, er det vigtigt, at der etableres forbindelser mellem de forskellige regionale rådgivende råd. (6) Det Rådgivende Udvalg for Fiskevarer og Akvakulturprodukter, der består af repræsentanter for en lang række organisationer og interesser i EU, fik fornyet sine arbejdsopgaver ved Kommissionens afgørelse 1999/478/EF ( 4 ), og de regionale rådgivende råds arbejde bør derfor koordineres med det arbejde, som udføres af dette udvalg, ligesom rådene også bør sende deres beretninger til dette udvalg. (7) For at sikre, at de regionale rådgivende råd faktisk bliver oprettet, bør der gives offentlige tilskud til deres udgifter i igangsætningsfasen og til deres udgifter til tolkning og oversættelse. (8) Der anføres i denne afgørelse et finansielt referencegrundlag som omhandlet i punkt 34 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren ( 5 ) for hele budgetbestemmelsernes varighed, uden at dette berører budgetmyndighedens beføjelser i henhold til traktaten — ud fra følgende betragtninger: TRUFFET FØLGENDE AFGØRELSE:







Artikel 1

Definitioner

I denne afgørelse forstås ved:

1) »berørt medlemsstat«: en medlemsstat, der har fiskeriinteresser i det område eller det fiskeri, som dækkes af et regionalt rådgivende råd

2) »fiskerisektor«: fangstundersektoren, inkl. fartøjsejere, fiskere, der driver fiskeri i mindre målestok, ansatte fiskere, producentorganisationer samt bl.a. forarbejdningsvirksomheder, forhandlere og andre markedsorganisationer og kvindenetværk

3) »andre interessegrupper«: bl.a. miljøorganisationer og -grupper, akvakulturproducenter, forbrugere og fritids- eller sportsfiskere.

Artikel 2

Oprettelse af regionale rådgivende råd

1. Der oprettes et regionalt rådgivende råd for hvert af følgende områder eller fiskeri:

a) Østersøen

b) Middelhavet

c) Nordsøen

d) nordvestlige farvande

e) sydvestlige farvande

f) pelagiske bestande

g) det åbne hav/højsøflåden

2. De geografiske områder, som hvert regionalt rådgivende råd dækker, er anført i bilag I. Hvert regionalt rådgivende råd kan oprette underafdelinger, der skal beskæftige sig med spørgsmål, som vedrører specifikke fiskerier og biologiske regioner.

Artikel 3

Procedure

1. Repræsentanter for fiskerisektoren og andre interessegrupper, der har en interesse i et af de regionale rådgivende råd, indgiver en ansøgning om drift af det pågældende regionale rådgivende råd til de berørte medlemsstater og Kommissionen. Ansøgningen skal være forenelig med den fælles fiskeripolitiks mål, principper og retningslinjer som fastsat i forordning (EF) nr. 2371/2002 og skal indeholde følgende oplysninger:

a) en formålserklæring

b) driftsprincipper

c) en foreløbig forretningsorden

d) et budgetoverslag

e) en foreløbig liste over organisationer.

2. De berørte medlemsstater afgør, om ansøgningen er repræsentativ og i overensstemmelse med denne afgørelse, om nødvendigt efter drøftelser med interessenterne, og sender efter fælles overenskomst en henstilling om det pågældende regionale rådgivende råd til Kommissionen.

3. Efter vurdering af henstillingen og eventuelle ændringer af ansøgningen træffer Kommissionen hurtigst muligt og helst inden tre måneder en afgørelse, der fastlægger den dato, på hvilken det regionale rådgivende råd skal påbegynde sit arbejde. Afgørelsen offentliggøres i Den Europæiske Unions Tidende.

Artikel 4

Struktur

1. Hvert regionalt rådgivende råd består af en generalforsamling og en bestyrelse.

2. Generalforsamlingen træder sammen mindst en gang om året for at godkende årsberetningen og den årlige strategiplan udarbejdet af bestyrelsen.

3. Generalforsamlingen udpeger en bestyrelse på højst 24 medlemmer. Bestyrelsen leder det regionale rådgivende råds arbejde og vedtager dets henstillinger.

Artikel 5

Medlemskab

1. Et regionalt rådgivende råd består af repræsentanter for fiskerisektoren og andre interessegrupper, der berøres af den fælles fiskeripolitik.

2. EU-organisationer og nationale organisationer, der repræsenterer fiskerisektoren og andre interessegrupper, kan foreslå medlemmer til de berørte medlemsstater. De berørte medlemsstater aftaler, hvem der skal være medlemmer af generalforsamlingen.

3. To tredjedele af pladserne i generalforsamlingen og i bestyrelsen tildeles repræsentanter for fiskerisektoren og én tredjedel repræsentanter for de andre interessegrupper, der berøres af den fælles fiskeripolitik.

4. Der skal være mindst én repræsentant for fangstundersektoren fra hver berørt medlemsstat i bestyrelsen.

Artikel 6

Ikke-medlemmers deltagelse

1. Videnskabsfolk fra institutter i de berørte medlemsstater eller fra internationale organer kan indbydes til at deltage som eksperter i de regionale rådgivende råds arbejde. Også andre kvalificerede videnskabsfolk kan indbydes.

2. Kommissionen og nationale og regionale forvaltninger i de berørte medlemsstater har ret til at deltage som aktive observatører i ethvert møde i et regionalt rådgivende råd.

3. En repræsentant for Det Rådgivende Udvalg for Fiskevarer og Akvakulturprodukter har ret til at deltage som aktiv observatør i ethvert møde i et regionalt rådgivende råd.

4. Repræsentanter for fiskerisektoren og andre interessegrupper fra tredjelande, herunder repræsentanter for regionale fiskeriorganisationer, der har en fiskeriinteresse i det område eller det fiskeri, som et regionalt rådgivende råd dækker, kan indbydes til at deltage som aktive observatører i det pågældende regionale rådgivende råd, når der drøftes spørgsmål, som berører dem.

5. Generalforsamlingens møder er åbne for offentligheden. Bestyrelsens møder er åbne for offentligheden, medmindre et flertal i bestyrelsen i ganske særlige tilfælde beslutter andet.

Artikel 7

De regionale rådgivende råds virke

1. Et regionalt rådgivende råd træffer de nødvendige organisatoriske foranstaltninger og opretter eventuelt et sekretariat og arbejdsgrupper.

2. Et regionalt rådgivende råd træffer de nødvendige foranstaltninger for at sikre åbenhed i alle faser af beslutningsprocessen. Henstillinger, der vedtages af bestyrelsen, stilles straks til rådighed for generalforsamlingen, Kommissionen, de berørte medlemsstater og, efter anmodning, medlemmer af offentligheden.

3. Bestyrelsens medlemmer vedtager, når det er muligt, henstillinger med konsensus. Hvis der ikke kan opnås konsensus, anføres mindretalsudtalelser i de henstillinger, som vedtages af flertallet af tilstedeværende og stemmeafgivende medlemmer. Efter skriftlig modtagelse af henstillingerne besvarer Kommissionen og, hvor det er relevant, de berørte medlemsstater disse præcist inden for en rimelig tidsfrist og senest tre måneder efter modtagelsen.

4. Hvert regionalt rådgivende råd udpeger en formand ved konsensus. Formanden er upartisk.

5. De berørte medlemsstater yder den relevante støtte, herunder logistisk bistand, for at lette et regionalt rådgivende råds virke.

Artikel 8

Koordinering mellem regionale rådgivende råd

Hvis et spørgsmål er af fælles interesse for to eller flere regionale rådgivende råd, koordinerer rådene deres holdninger med henblik på at vedtage fælles henstillinger om spørgsmålet.

▼M1

Artikel 9

Finansiering

1. Et regionalt rådgivende råd, der har opnået status som juridisk person, kan ansøge om fællesskabsstøtte i sin egenskab af et organ, der arbejder for virkeliggørelsen af et mål af generel europæisk interesse, jf. artikel 162, litra b), i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget ( 6 ).

2. Kommissionen indgår med hvert regionalt rådgivende råd en aftale om støtte til dækning af dets driftsudgifter, herunder udgifter til oversættelse og tolkning, i overensstemmelse med bilag II.

▼M1

Artikel 9a

Kommissionens kontrol

Kommissionen kan foretage de kontroller, den finder nødvendig, for at sikre, at de regionale rådgivende råd varetager de opgaver, de har fået pålagt i henhold til forordning (EF) nr. 2371/2002 og denne afgørelse.

▼B

Artikel 10

Årsberetning og revision

1. Hvert regionalt rådgivende råd sender en årsberetning om sine aktiviteter til Kommissionen, de berørte medlemsstater og Det Rådgivende Udvalg for Fiskevarer og Akvakulturprodukter inden den 31. marts i året efter det år, som beretningen vedrører.

2. Kommissionen eller Revisionsretten kan til enhver tid foranstalte en revision, der gennemføres af enten et eksternt organ udpeget af Kommissionen eller Revisionsretten eller Kommissionens eller Revisionsrettens egne afdelinger.

3. Hvert regionalt rådgivende råd udpeger en autoriseret revisor for den periode, i hvilken det oppebærer fællesskabsstøtte.

Artikel 11

Revurdering

Tre år efter, at det sidste regionale rådgivende råd har påbegyndt sit arbejde, eller senest den 30. juni 2007 aflægger Kommissionen rapport til Europa-Parlamentet og Rådet om gennemførelsen af denne afgørelse og om de regionale rådgivende råds virke.

Artikel 12

Ikrafttræden

Denne afgørelse træder i kraft på syvendedagen efter offentliggørelsen i Den Europæiske Unions Tidende.









BILAG I







De i artikel 2 omhandlede regionale rådgivende råd Det regionale rådgivende råds betegnelse ICES-områder, CECAF-afdelinger (1) og Den Almindelige Kommission for Fiskeri i Middelhavet Østersøen IIIb, IIIc og IIId Middelhavet Farvande i Middelhavet øst for linjen 5o36' vest Nordsøen IV, IIIa Nordvestlige farvande V (undtagen Va og kun EF-farvande i Vb), VI, VII Sydvestlige farvande VIII, IX og X (farvandene omkring Azorerne), og CECAF-afdeling 34.1.1, 34.1.2 og 34.2.0 (farvandene omkring Madeira og De Kanariske Øer) Pelagiske bestande (blåhvilling, makrel, hestemakrel, sild) Alle områder (bortset fra Østersøen og Middelhavet) Det åbne hav/højsøflåden Alle ikke-EF-farvande (1) Ved anvendelsen af denne afgørelse er ICES-områderne dem, der er defineret i forordning (EØF) nr. 3880/91 (EFT L 365 af 31.12.1991, s. 1), senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1), og CECAF-afdelingerne dem, der er defineret i forordning (EF) nr. 2597/95 (EFT L 270 af 13.11.1995, s. 1), senest ændret ved forordning (EF) nr. 1882/2003.

▼M1









BILAG II

Fællesskabets bidrag til de regionale rådgivende råds udgifter

Fællesskabet bidrager til de regionale rådgivende råds driftsudgifter i deres egenskab af organer, der arbejder for virkeliggørelsen af et mål af generel europæisk interesse. Fællesskabets støtte til hvert regionalt rådgivende råds driftsudgifter må ikke overstige 90 % af dets driftsbudget. I de følgende år er det finansielle bidrag permanent og afhænger af det disponible budget. Kommissionen indgår hvert år og med hvert regionalt rådgivende råd en »aftale om driftsstøtte«, der fastlægger de nøjagtige vilkår og betingelser og proceduren for tildeling af støtten.

De støtteberettigede udgifter er de udgifter, der er nødvendige for at sikre et regionalt rådgivende råds normale drift og sætte det i stand til at forfølge sit mål. Fællesskabet bidrager kun til faktiske udgifter, og bidraget er betinget af, at de andre finansieringskilder er blevet fordelt.

Følgende direkte udgifter er støtteberettigede:

— personaleudgifter (personaleudgifter pr. arbejdsdag for projektet)

— udgifter til mødelokaler

— udgifter til udstyr (nyt eller brugt)

— udgifter til materialer og forsyninger

— udgifter til formidling af information til medlemmerne

— rejse- og opholdsudgifter for eksperter, der deltager i udvalgsmøder (i forhold til satser eller regler, der fastlægges af Kommissionen)

— udgifter til revision

— udgifter til tolkning og oversættelse

— en reserve til uforudsete udgifter på højst 5 % af de direkte støtteberettigede udgifter.